બીજો ય રસપ્રદ યોગાનુયોગ એવો છે કે 2002માં મુખ્યમંત્રી મોદીની કામગીરીથી નારાજ તત્કાલીન વડાપ્રધાન વાજપેયી તેમનું રાજીનામું માંગી લેવાના મતના હતા, પરંતુ અડવાણીનું મોદીને મજબૂત સમર્થન હોવાના કારણે એ વખતે મોદી સત્તા પર ટકી ગયા હતા. અત્યારે મોદી પોતે જ રુપાણીથી નારાજ છે પરંતુ પક્ષના રાષ્ટ્રીય અધ્યક્ષ અમિત શાહનું તેમને સમર્થન હોવાના કારણે તેઓ ટકી રહ્યા છે. સરકાર કે સંગઠન ગમે તેવા દાવાઓ કરે પરંતુ પક્ષમાં આંતરિક સ્તરે જૂથવાદ વકરેલો છે તેના એક કહેતાં અનેક ઉદાહરણો આપી શકાય તેમ છે. ખાસ કરીને, રુપાણી-નીતિનભાઈ વચ્ચેની અંટસ વારંવાર અલગ અલગ સ્વરૂપે, અલગ અલગ તીવ્રતાથી સામે આવતી રહી છે. હાલમાં વાઈબ્રન્ટ નવરાત્રિના પોસ્ટર્સમાં પણ નીતિનભાઈની ભેદી બાદબાકી તેનું લેટેસ્ટ ઉદાહરણ છે. 2002ના રમખાણો ગુજરાતની રાજનીતિમાં અને નરેન્દ્ર મોદીનું રાજકીય ભાવિ ઘડવામાં અત્યંત નિર્ણાયક બની રહ્યા હતા. 2018ની હાલની ઘટનાઓ વિજય રૂપાણી માટે કેવી નીવડે છે એ જોવું રસપ્રદ બની રહેશે.